ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ. 34/2541เรื่อง การรายงานเกี่ยวกับการเตรียมความพร้อมของบริษัทที่ออกหลักทรัพย์เพื่อรองรับปัญหา ปี ค.ศ. 2000 อาศัยอํานาจตามความในมาตรา 57(6) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้และในแบบรายงานเกี่ยวกับการเตรียมความพร้อมเพื่อรองรับปัญหา ปี ค.ศ. 2000 ที่กําหนดตามประกาศนี้ "ปัญหา ปี ค.ศ. 2000" หมายความว่า ปัญหาเกี่ยวกับระบบคอมพิวเตอร์และอุปกรณ์ที่ควบคุมด้วยไมโครโปรเซสเซอร์ที่อาจจะเกิดขึ้นใน ปี ค.ศ. 2000 "บริษัทย่อย" หมายความว่า (1) บริษัทที่บริษัทที่ออกหลักทรัพย์ถือหุ้นเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทนั้น (2) บริษัทที่บริษัทตาม (1) ถือหุ้นเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทนั้น (3) บริษัทที่ถูกถือหุ้นต่อไปเป็นทอด ๆ โดยเริ่มจากการถือหุ้นของบริษัทตาม (2) ในบริษัทที่ถูกถือหุ้น โดยการถือหุ้นของบริษัทดังกล่าวในแต่ละทอดมีจํานวนเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทที่ถูกถือหุ้นนั้น (4) บริษัทที่ถูกถือหุ้นไม่ว่าโดยบริษัทที่ออกหลักทรัพย์หรือบริษัทตาม (1) (2) หรือ (3) รวมกันเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทที่ถูกถือหุ้นนั้น การถือหุ้นของบริษัทที่ออกหลักทรัพย์หรือบริษัทตาม (1) (2) (3) หรือ (4) ให้นับรวมถึงหุ้นที่ถือโดยผู้ที่เกี่ยวข้องด้วย "บริษัทร่วม" หมายความว่า บริษัทที่บริษัทที่ออกหลักทรัพย์หรือบริษัทย่อยถือหุ้นรวมกันตั้งแต่ร้อยละยี่สิบแต่ไม่เกินร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทที่ถูกถือหุ้นนั้น ทั้งนี้ การถือหุ้นของบริษัทที่ออกหลักทรัพย์หรือบริษัทย่อยให้นับรวมถึงหุ้นที่ถือโดยผู้ที่เกี่ยวข้องด้วย "ผู้บริหาร" หมายความว่า กรรมการ ผู้จัดการ พนักงานระดับผู้จัดการฝ่ายขึ้นไปรวมทั้งบุคคลที่มีตําแหน่งซึ่งมีอํานาจหน้าที่เช่นเดียวกับบุคคลดังกล่าวด้วย "ผู้ที่เกี่ยวข้อง" หมายความว่า บุคคลหรือห้างหุ้นส่วนตามมาตรา 258 (1) ถึง (7) โดยอนุโลม "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ให้บริษัทที่ออกหลักทรัพย์จัดทําและส่งรายงานเกี่ยวกับการเตรียมความพร้อมของบริษัท บริษัทย่อย และบริษัทร่วม เพื่อรองรับปัญหา ปี ค.ศ. 2000 ตามแบบที่แนบท้ายประกาศนี้ต่อสํานักงาน โดยในการจัดทํารายงานในส่วนที่เกี่ยวกับบริษัทย่อยและบริษัทร่วม ให้รายงานเฉพาะการเตรียมความพร้อมของบริษัทย่อยและบริษัทร่วมที่ธุรกิจของบริษัทดังกล่าวมีนัยสําคัญต่อฐานะการเงินและผลการดําเนินงานของบริษัทที่ออกหลักทรัพย์ การส่งรายงานดังกล่าวต่อสํานักงานตามวรรคหนึ่ง ให้เริ่มจัดส่งครั้งแรกภายในหกสิบวันนับแต่วันสุดท้ายของไตรมาสที่สองของปี พ.ศ. 2541 และสําหรับครั้งต่อไปให้จัดส่งพร้อมกับการจัดส่งงบการเงินรายไตรมาส เว้นแต่ในกรณีที่บริษัทที่ออกหลักทรัพย์ประสงค์จะส่งงบการเงินประจํางวดการบัญชีต่อสํานักงานภายในหกสิบวันนับแต่วันสิ้นสุดงวดการบัญชีโดยจะไม่จัดส่งงบการเงินประจําไตรมาสนั้น ให้บริษัทจัดส่งรายงานดังกล่าวมาพร้อมกับงบการเงินประจํางวดการบัญชีข้อ ๓ ให้บริษัทที่ออกหลักทรัพย์สิ้นสุดการส่งรายงานเกี่ยวกับการเตรียมความพร้อมเพื่อรองรับปัญหา ปี ค.ศ. 2000 ต่อสํานักงานตามประกาศนี้ ต่อเมื่อ (1) บริษัทที่ออกหลักทรัพย์ได้รายงานเกี่ยวกับการเตรียมความพร้อมเพื่อรองรับปัญหา ปี ค.ศ. 2000 ว่า บริษัทได้ประเมินผลว่าปัญหา ปี ค.ศ. 2000 จะไม่ก่อให้เกิดผลกระทบต่อบริษัท บริษัทย่อย และบริษัทร่วม หรือมีผลกระทบที่ไม่มีนัยสําคัญเนื่องจากมีค่าใช้จ่ายในการแก้ไขปัญหาดังกล่าวเป็นจํานวนเงินไม่เกินร้อยละ 5 ของส่วนของผู้ถือหุ้นตามงบการเงินหรืองบการเงินรวมของบริษัท แล้วแต่กรณี ณ วันสิ้นปีบัญชีล่าสุด หรือเป็นจํานวนเงินไม่เกินกว่า 10 ล้านบาท ทั้งนี้ แล้วแต่จํานวนใดจะต่ํากว่า (2) บริษัทที่ออกหลักทรัพย์ได้รายงานเกี่ยวกับการเตรียมความพร้อมเพื่อรองรับปัญหา ปี ค.ศ. 2000 ว่า บริษัท บริษัทย่อย และบริษัทร่วม ได้ดําเนินการตามแผนงานที่เปิดเผยไว้ในการแก้ไขปัญหา ปี ค.ศ. 2000 ครบถ้วนแล้ว (3) บริษัทที่ออกหลักทรัพย์สิ้นสุดหน้าที่ที่จะต้องจัดทําและส่งงบการเงินและรายงานเกี่ยวกับฐานะการเงินและผลการดําเนินงานของบริษัทตามมาตรา 56 ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการรายงานการเปิดเผยข้อมูลเกี่ยวกับฐานะการเงินและผลการดําเนินงานของบริษัทที่ออกหลักทรัพย์ข้อ ๔ ในกรณีมีเหตุจําเป็นและสมควรทําให้บริษัทที่ออกหลักทรัพย์ไม่สามารถส่งหรือรายงานเกี่ยวกับการเตรียมความพร้อมของบริษัทที่ออกหลักทรัพย์เพื่อรองรับปัญหาปี ค.ศ. 2000 ต่อสํานักงานภายในระยะเวลาที่กําหนดตามประกาศนี้ บริษัทที่ออกหลักทรัพย์อาจมีหนังสือขอผ่อนผันการส่งรายงานดังกล่าวต่อสํานักงานก่อนวันครบระยะเวลาที่กําหนดไว้ในข้อ 2 พร้อมทั้งชี้แจงเหตุผลในการขอผ่อนผันและแจ้งกําหนดระยะเวลาที่จะจัดส่งรายงานดังกล่าวนั้นข้อ ๕ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 10 กรกฎาคม พ.ศ. 2541 (นายปกรณ์ มาลากุล ณ อยุธยา) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์